送希昱上人永嘉覲親
作者：余靖
朝代：宋

paragraphs: 閶闔西風高，振錫吳門去。
三江碧浸天，惟持一杯渡。
敗葉梧桐秋，雲中永嘉樹。
借問何言歸，親齒桑榆暮。
再懷生育仁，聊爲馨潔具。
聆師金石詞，鄭重加欽慕。
陸梁原上獸，羣居先識母。
嗷嗷林中烏，歛翼受子哺。
云何蚩蚩輩，勝衣復能語。
口腹徒自豐，骨肉如行路。
師本談空人，浮雲無去住。
未出輪回身，歸心應有悟。
臨岐索贈言，愧乏雕章句。
願達採詩官，當令不孝懼。